
Barót környéki ásványvizek vegyi összetételének és mikrobiális közösségeinek vizsgálata tenyésztés és DNS alapú módszerekkel

Kulcsszavak: ivóvíz minőség; mikrobiológia; vízkémia
Az ásványvizekben különféle mikroorganizmusok találhatók, viszont saját (autochton)
mikrobiótájuk nem gyakorol kedvezőtlen hatást az emberi szervezetre. Emberi tevékenységek
során szennyeződhetnek akár patogén mikroorganizmusokkal is. Az ivóvizek minősége és
mikrobiális „összetétele” kulcsfontosságú a közegészségügy szempontjából. Különösen fontosak
a falusi források, borvízkutak, mivel mind a mai napig sokan fogyasztják őket. Az ihatóság
szempontjából fontos a potenciálisan patogén mikroorganizmusok vizsgálata, mivel ennek
ismeretében elkerülhető a megbetegedések kialakulása.
Kutatásunk célja az volt, hogy négy Kovászna megyei ásványvízforrást (mikóújfalusi Bedő-forrás, nagybaconi Faluborvíz, bibarcfalvi F9-es kút és a székelyszáldobosi Faluvégi-forrás)
vizsgáljunk meg vízkémiai (fő kationok és anionok, valamint ammóniumion, nitrit mennyiségi
meghatározása), illetve mikrobiológiai szempontból (idegen mikrobióta kimutatása tenyésztéses
higiéniai módszerekkel, illetve a természetesen jelen lévő saját mikrobióta vizsgálata újgenerációs
DNS szekvenálással). Az izolált idegen baktériumtörzseket MALDI-TOF-MS módszer
segítségével azonosítottuk be.
A vizsgált ásványvizek kémhatása a savas tartományba esik és mindegyik
szénsavas víznek mondható, ebből adódóan több ásványi anyagot képesek kioldani a kőzetekből
(növelve az elektromos vezetőképességet). A vizsgált források közül a nagybaconi
ásványvíznek volt a legalacsonyabb vezetőképessége, ami azt jelenti, hogy ez a forrás rendelkezik
a legkevesebb oldott sómennyiséggel. A legmagasabb vezetőképessége a bibarcfalvi forrásnak
volt. A vízkémiai paraméterek egyaránt hatást gyakorolnak a vízi élővilágra és a vizek
eltarthatóságára is.
Az autochton mikrobióta tagjai között többnyire a vas- és kénbaktériumok domináltak.
Vizsgálati eredményeink alapján elmondható, hogy a nagybaconi és székelyszáldobosi
ásványvizek minősége mikrobiológiai szempontból nem elfogadható, fogyasztásra nem
alkalmasak, a MALDI-TOF-MS módszerrel kimutatott törzsek között zömmel fekális eredetű
baktériumok voltak jelen.
Ásványvizes palackok dugóin végzett mikrobiális vizsgálatok eredményei meglehetősen
aggasztók, mivel olyan potenciálisan patogén baktériumokat (Staphylococcus hominis,
Escherichia coli és Enterococcus faecalis) és sarjadzógombát (Candida albicans)
azonosítottunk be, melyek emberi betegségeket, fertőzéseket okozhatnak. Mindez felhívja a
figyelmet a palackokba való beleivás veszélyeire, hiszen így könnyen kaphatunk el másoktól,
illetve közvetíthetünk fertőzéseket.



